EUROOPA KESKPANGA ARVAMUS,

25. märts 2022,

seoses ettepanekuga võtta vastu määrus, millega muudetakse määrust (EL) nr 549/2013 Euroopa Liidus kasutatava Euroopa rahvamajanduse ja regionaalse arvepidamise süsteemi kohta

(CON/2022/12)

(2022/C 218/02)

Sissejuhatus ja õiguslik alus

3. ja 28. jaanuaril 2022 sai Euroopa Keskpank (EKP) vastavalt Euroopa Parlamendilt ja Euroopa Liidu Nõukogult taotlused avaldada arvamust seoses ettepanekuga võtta vastu Euroopa Parlamendi ja nõukogu määrus, millega muudetakse määrust (EL) nr 549/2013 ja tunnistatakse kehtetuks 11 rahvamajanduse arvepidamise valdkonna õigusakti (1) (edaspidi „kavandatav määrus“).

EKP arvamuse andmise pädevus põhineb Euroopa Liidu toimimise lepingu artikli 127 lõikel 4 ja artikli 282 lõikel 5, koosmõjus aluslepingu artikli 127 lõikega 2 ning Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri“) artikliga 3, kuna kavandatav määrus käsitleb EKP pädevust vastavalt EKPSi põhikirja artiklile 5 koguda Euroopa Keskpankade Süsteemi (EKPS) ülesannete täitmiseks vajalikku statistilist teavet ning vajaduse korral soodustada nende eeskirjade ja tavade ühtlustamist, mis reguleerivad tema pädevuses olevates valdkondades statistilise teabe kogumist, koondamist ja levitamist. EKP nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

1. Üldised märkused

1.1. Aruandluskoormuse minimeerimiseks ja Euroopa statistika tegemiseks vajaliku sidususe tagamiseks teevad EKPS ja Euroopa statistikasüsteem (ESS) tihedat koostööd ( 2 ) . EKPSi ja Euroopa statistikasüsteemi vahelist koostööd reguleerivad ka EKPSi ja Euroopa statistikasüsteemi vahelised asjakohased lepingud, näiteks vastastikuse mõistmise memorandum Euroopa Keskpankade Süsteemi ja Euroopa statistikasüsteemi liikmete vahelise koostöö kohta ( 3 ) , mis hõlmab jagatud vastutuse või ühiste huvide valdkondi, st maksebilansi, finantsstatistika, valitsemissektori finantsstatistika, makromajandusliku statistika ja rahvamajanduse arvepidamise valdkondi. Kuigi EKPSi ja Euroopa statistikasüsteemi liikmed täidavad oma statistikaalaseid kohustusi eraldi õigusraamistike alusel ( 4 ) , on EKPSi statistikaraamistiku ja Euroopa statistikasüsteemi vastastikust sõltuvust silmas pidades Euroopa Parlamendi ja nõukogu määruse (EL) nr 549/2013 ( 5 ) (edaspidi „ESA 2010 määrus“) muudatused EKPSi statistikaaruandluse nõuete seisukohast asjakohased, eelkõige nende jagatud vastutuse või ühiste huvide valdkondades ( 6 ) . Lisaks on ESA 2010 määrusele viidatud EKP statistikaalase õigusraamistiku erinevates õigusaktides. Seetõttu võivad ESA 2010 määruse muudatused mõjutada EKP statistikaalast õigusraamistikku.

1.2. EKP kui Euroopa statistika koostaja ja kasutaja üldiselt toetab kavandatavat määrust, millega muudetakse ESA 2010 määrust, et parandada rahvamajanduse arvepidamise kvaliteeti. Kuna ESA 2010 määrus moodustab Euroopa makromajandusliku statistika põhialuse, on määrusel oluline roll mitmesuguste EKP ja eurosüsteemi ülesannete täitmisel, nagu rahapoliitika analüüsimine ning majandus- ja eelarveprognooside ettevalmistamine ( 7 )

1.3. EKP toetab kavandatavas määruses ette nähtud andmete järjepidevuse parandamist ESA 2010 andmeedastusprogrammi erinevates tabelites. Samal ajal on EKP jaoks väga oluline saada täielikke ja ajakohastatud andmeid rahvamajanduse arvepidamise kohta, eelkõige euroala liikmesriikidelt. Selles osas tagab kavandatav ESA 2010 andmeedastusprogramm hea tasakaalu riigi andmete ajakohasuse, täielikkuse ja järjepidevuse vahel ( 8 )

1.4. Samuti toetab EKP asjaolu, et kavandatava määrusega viiakse ESA 2010 määrus kooskõlla läbivaadatud individuaalse tarbimise klassifikaatoriga ( 9 ) , kuna see tagab andmete võrreldavuse riikide vahel ning säilitab selle asjakohasuse kasutajate jaoks.

2. Konkreetsed märkused: kavandatava määruse 2. lisa

2.1. EKP üldiselt nõustub kavandatava määruse 2. lisaga ette nähtud ESA 2010 andmeedastusprogrammi muudatustega, võttes arvesse järgmisi konkreetseid tähelepanekuid.

2.2. EKP toetab sisemajanduse koguprodukti (SKP) ja tööhõive kiirhinnangute kvartaliandmete vabatahtlikku edastamist (tabel 1F), mida kasutatakse euroala koondnäitajate avaldamiseks pärast vaatluskvartali lõppu ( 10 ) . Need kiirhinnangud on EKP jaoks väga olulised euroala majanduskasvu ja selle alusdünaamika analüüsimiseks.

2.3. Rahvamajanduse arvepidamise peamiste koondnäitajate kvartaliandmete (tabel 1Q) uuesti edastamine kolm kuud pärast vaatluskvartali lõppu võib aidata parandada tabelite ja sageduste järjepidevust. Selles osas kutsub EKP komisjoni (Eurostati) üles vaatama läbi riikide andmete uuesti edastamise mõju euroala SKP koondnäitajate kvartaliandmete avaldamise sagedusele ja ajakavale. Eelkõige võib uus säte aidata parandada euroala lõplike andmete avaldamise ajakohasust hiljemalt 100 päeva pärast vaatluskvartali lõppu.

2.4. EKP toetab uute andmete edastamist Euroopa Liidu institutsioonide ja asutustega tehtud tehingute kohta (tabel 2: valitsemissektori ja selle allsektorite peamiste koondnäitajate aastaandmed) ning kutsub komisjoni (Eurostati) üles koostama valitsemissektorisse liigitatud Euroopa institutsioonide kontosid, tagades kooskõla ülemäärase eelarvepuudujäägi menetluse ja rahvamajanduse arvepidamise statistika vahel. Usaldusväärse statistilise ja analüütilise raamistiku tagamiseks Euroopa institutsioonide kontode läbivaatamise ja koostamise kasuks räägib ka taasterahastu „NextGenerationEU“ käivitamine.

2.5. Kavandatava määruse 2. lisaga kehtestatakse liikmesriikidele uus nõue edastada komisjonile (Eurostatile) finantskontode aastaandmed sektorite kaupa (tabel 6) ning finantsvara ja -kohustiste bilansi aastaandmed (tabel 7) juba neli kuud pärast aasta lõppu. Eespool nimetatud kirjed, mis kavandatava määruse kohaselt esitatakse komisjonile (Eurostatile) kord aastas, sisalduvad ka Euroopa Keskpanga suunises 2014/3/EL (EKP/2013/24) ( 11 ) , mille kohaselt eurosüsteemi keskpangad peavad EKP-le esitama finantskontode kvartaliandmed. EKP edastab ajakohastatud kvartaliandmed kord kvartalis komisjonile (Eurostatile) ning need andmed on (üksikute eranditega) kooskõlas kavandatava määruse kohaselt nõutavate aastaandmetega.

2.6. EKP ja komisjon (Eurostat) koostavad ühiselt ja avaldavad kord kvartalis integreeritud euroala kontod, mis hõlmavad euroala institutsiooniliste sektorite finants- ja mittefinantskontosid. ESA 2010 andmeedastusprogramm on oluline statistiline allikas selle ülesande täitmiseks. Seetõttu avaldab EKP erilist toetust asjaolule, et kavandatava määrusega säilitatakse euroala liikmesriikide mittefinantskontode kvartaliandmete kättesaadavus sektorite kaupa (tabel 801) ning valitsemissektori finantskontode ja bilansi kvartaliandmete kättesaadavus (tabel 27) 85 päeva pärast vaatluskvartali lõppu. Nende ajakohastatud ja usaldusväärsete kvartaliandmete esitamine on EKP jaoks esmatähtis.

2.7. EKP mõistab, kui oluline on kohandada Euroopa arvepidamissüsteemi statistikat vastavalt majandusarengule ja kasutajavajadustele. Seetõttu soovitab EKP majandusanalüüsi huvides kaaluda veelgi täielikuma, kohustusliku aruandluse nõude kehtestamist info- ja kommunikatsioonitehnoloogia investeeringute ja põhivara statistika kohta, vajaduse korral majanduse tegevusalade kaupa. See hõlmab rahvamajanduse arvepidamise peamiste koondnäitajate aastaandmeid (tabel 1A) ja kvartaliandmeid (tabel 1Q), põhivara ristklassifikatsiooni majanduse tegevusalade ja varade kaupa (tabel 20) ning põhivarasse tehtava kapitali kogumahutuse ristklassifikatsiooni majanduse tegevusalade ja varade kaupa (tabel 22). Lisaks soovitab EKP kehtestada aruandluse kohustuse poolkestvuskaupade ja mittekestvuskaupade ning teenuste kohta tabelis 1Q, ning näha ette vähemalt vabatahtliku aruandluse hoonete ja rajatiste aluse maa kohta mittefinantsvara bilansis tabelis 26.

Frankfurt Maini ääres, 25. märts 2022 EKP president Christine LAGARDE

(1) COM(2021) 776 final.

(2) Vt nõukogu määrus (EÜ) nr 2533/98, 23. november 1998, statistilise teabe kogumise kohta Euroopa Keskpanga poolt (EÜT L 318, 27.11.1998, lk 8), artikkel 2a.

(3) Memorandum of Understanding on the Cooperation between the Members of the European Statistical System and the Members of the European System of Central Banks, 24. aprill 2013, avaldatud EKP veebilehel www.ecb.europa.eu.

(4) Vt Euroopa Keskpanga arvamus CON/2011/44, 19. mai 2011, seoses ettepanekuga, mis käsitleb Euroopa Parlamendi ja nõukogu määrust Euroopa Liidus kasutatava Euroopa rahvamajanduse ja regionaalse arvepidamise süsteemi kohta (ELT C 203, 9.7.2011, lk 3), punkt 3. Kõik EKP arvamused on avaldatud EUR-Lexis.

(5) Euroopa Parlamendi ja nõukogu määrus (EL) nr 549/2013, 21. mai 2013, Euroopa Liidus kasutatava Euroopa rahvamajanduse ja regionaalse arvepidamise süsteemi kohta (ELT L 174, 26.6.2013, lk 1).

(6) Vt arvamuse CON/2011/44 punkt 7.

(7) Vt arvamuse CON/2011/44 punkt 1.

(8) Kavandatava määruse 2. lisa, millega muudetakse ESA 2010 määruse B lisa.

(9) Kavandatava määruse 1. lisa, millega muudetakse ESA 2010 määruse A lisa.

(10) SKP kiirhinnangud avaldatakse 30 ja 45 päeva pärast vaatluskvartali lõppu. Tööhõive kiirhinnangud avaldatakse 45 päeva pärast vaatluskvartali lõppu.

(11) Euroopa Keskpanga suunis 2014/3/EL, 25. juuli 2013, Euroopa Keskpanga statistikaaruandluse nõuete kohta seoses finantskontode kvartaliandmetega (EKP/2013/24) (ELT L 2, 7.1.2014, lk 34).